**DĖL VALSTYBINĖS ŽEMĖS NUOMOS MOKESČIO IR PRIEDO UŽ VALSTYBINĖS ŽEMĖS NUOMĄ IR NAUDOJIMĄ ADMINISTRAVIMO TVARKOS APRAŠO PATVIRTINIMO**

2022 m. rugsėjo 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi, Lietuvos Respublikos žemės reformos įstatymo 22 straipsnio 2 dalis, Lietuvos Respublikos Vyriausybės 1999 m. kovo 9 d. nutarimu Nr. 260 „Dėl naudojamų kitos paskirties valstybinės žemės sklypų pardavimo ir nuomos“, Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio ir žemės nuomos mokesčio priedo už valstybinę žemę“, Lietuvos Respublikos Vyriausybės 2003 m. lapkričio 10 d. nutarimu Nr. 1387 „Dėl žemės nuomos mokesčio už valstybinę žemę sklypų naudojimo“, Lietuvos Respublikos Vyriausybės 1999 m. vasario 24 d. nutarimu Nr. 205 „Dėl žemės įvertinimo tvarkos“, Rokiškio rajono savivaldybės taryba n u s p r e n d ž i a:

1. Patvirtinti Valstybinės žemės nuomos mokesčio ir priedo už valstybinės žemės nuomą ir naudojimą administravimo tvarkos aprašą (pridedama).

2. Pripažinti netekusiu galios Rokiškio rajono savivaldybės tarybos 2018 birželio 29 d. sprendimą Nr. TS-172 „Dėl Valstybinės žemės nuomos mokesčio administravimo tvarkos aprašo patvirtinimo“ su visai vėlesniais jo papildymais ir pakeitimais.

3. Skelbti šį sprendimą teisės aktų registre ir savivaldybės interneto svetainėje.

Savivaldybės meras Ramūnas Godeliauskas

Violeta Bieliūnaitė-Vanagienė

PATVIRTINTA

Rokiškio rajono savivaldybės tarybos

2022 m. rugsėjo 30 d. sprendimu Nr. TS-

**VALSTYBINĖS ŽEMĖS NUOMOS MOKESČIO IR PRIEDO UŽ VALSTYBINĖS ŽEMĖS NUOMĄ IR NAUDOJIMĄ ADMINISTRAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Valstybinės žemės nuomos mokesčio ir priedo už valstybinės žemės nuomą ir naudojimą administravimo tvarkos aprašas (toliau – Aprašas) reglamentuoja nuomos mokesčio už valstybinę žemę (toliau – žemės nuomos mokestis) už valstybinės žemės sklypus, išnuomotus ne aukciono būdu ir aukciono būdu, už naudojamą valstybinę žemę, suteiktą teisės aktų nustatyta tvarka, arba už sklypus, kuriais naudotis leista valstybinę žemę administruojančių institucijų sprendimais, bei faktiškai naudojamus sklypus prie statinių ir žemės nuomos mokesčio priedo (toliau – priedas) duomenų tvarkymo, mokesčio apskaičiavimo, mokėjimų apskaitos, lengvatų taikymo, išieškojimo, permokų administravimo ir mokestinės nepriemokos pripažinimo beviltiška Rokiškio rajono savivaldybėje (toliau – Savivaldybė) tvarką.

2. Aprašas parengtas vadovaujantis šiais Lietuvos Respublikos teisės aktais:

2.1. Lietuvos Respublikos civiliniu kodeksu;

2.2. Lietuvos Respublikos žemės įstatymu;

2.3. Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio, žemės nuomos mokesčio priedo už valstybinę žemę“;

2.4. Lietuvos Respublikos Vyriausybės 2003 m. lapkričio 4 d. nutarimu Nr. 1373 „Dėl Kadastro duomenų, kurių reikia nekilnojamojo turto mokesčiams apskaičiuoti ir kitiems tikslams, rengimo, teikimo ir atsiskaitymo už juos taisyklių patvirtinimo“;

2.5. Lietuvos Respublikos Vyriausybės 2003 m. lapkričio 10 d. nutarimu Nr. 1387 „Dėl žemės nuomos mokesčio už valstybinės žemės sklypų naudojimą“;

2.6. Lietuvos Respublikos Vyriausybės 1999 m. vasario 24 d. nutarimu Nr. 205 „Dėl žemės įvertinimo tvarkos“;

2.7. Lietuvos Respublikos Vyriausybės 1999 m. kovo 9 d. nutarimu Nr. 260 „Dėl naudojamų kitos paskirties valstybinės žemės sklypų pardavimo ir nuomos“.

3. Valstybinės žemės nuomos mokesčio mokėtojais yra fiziniai bei juridiniai asmenys (toliau – Mokesčio mokėtojai), nuomojantys valstybinę žemę pagal nuomos sutartis, bei valstybinės žemės sklypų naudotojai, kuriems žemės sklypai suteikti teisės aktų nustatyta tvarka arba kuriems žemę administruojančių institucijų sprendimais leista žeme naudotis žemės reformos metu iki nuomos ar pirkimo – pardavimo sutarčių sudarymo, taip pat faktiškai naudojantys valstybinę žemę, užstatytą nuosavybės teise priklausančiais statiniais. Prievolė mokėti priedą atsiranda valstybinės žemės nuomininkui tik tuo atveju, jeigu per 2 metus nuo sprendimo pakeisti pagrindinę žemės naudojimo paskirtį ir (ar) būdą priėmimo, nepradėjo naujų statinių ar įrenginių statybos ir (ar) esamų rekonstravimo, kaip nustatyta Žemės įstatymo 9 straipsnio 18 dalyje.

4. Valstybinė žemė nuomojama Lietuvos Respublikos Vyriausybės nustatyta tvarka.

5.Žemės nuomos mokesčio dydį nustato Savivaldybės taryba.

6. Valstybinės žemės vertė apskaičiuojama vadovaujantis Lietuvos Respublikos teisės aktų nustatyta tvarka.

7. Valstybinės žemės nuomos mokestį administruoja Rokiškio rajono savivaldybės administracijos Turto valdymo ir ūkio skyrius (toliau – Mokesčio administratorius).

8. Mokesčio mokėtojų duomenys kaupiami valstybinės žemės nuomos mokesčiui administruoti skirtoje informacinėje sistemoje (FVAS).

**II SKYRIUS**

**VALSTYBINĖS ŽEMĖS NUOMOS MOKESČIO IR PRIEDO APSKAIČIAVIMAS IR DEKLARAVIMAS**

9. Apmokestinamojo laikotarpio pradžia laikoma kalendorinių metų sausio 1 diena, pabaiga – gruodžio 31 diena.

10. Nuomojant valstybinę žemę aukciono būdu, nuomos mokesčio metinis dydis lygus aukciono metu pasiūlytam didžiausiam nuomos mokesčiui.

11. Nuomos mokestis už valstybinę žemę, išnuomotą (išnuomojamą) ne aukciono būdu, apskaičiuojamas žemės sklypo (jo dalies) vidutinę rinkos vertę, apskaičiuotą pagal žemės verčių žemėlapius, padauginus iš mokesčio tarifo, nustatyto Savivaldybės tarybos sprendimu. Išnuomoto valstybinės žemės sklypo vertė perskaičiuojama pagal žemės verčių žemėlapius kas trejus metus nuo valstybinės žemės nuomos sutarties sudarymo.

12. Nuomos mokestis už valstybinės žemės sklypus, suteiktus teisės aktų nustatyta tvarka arba kuriais naudotis leista žemę administruojančių institucijų sprendimais, tačiau šių žemės sklypų nuomos sutartys nesudarytos ir kitais atvejais apskaičiuojamas žemės sklypo vertę, apskaičiuotą pagal einamųjų metų sausio 1 d. taikytus žemės verčių žemėlapius, padauginus iš mokesčio tarifo, nustatyto Savivaldybės tarybos sprendimu.

13. Mokesčio administratorius apmokestinamų sklypų vertes pateikia patikrinti ir suderinti Nacionalinės žemės tarnybos prie Žemės ūkio ministerijos Rokiškio skyriui iki spalio 15 d. Nacionalinės žemės tarnybos prie Žemės ūkio ministerijos Rokiškio skyrius informuoja Mokesčio administratorių apie priimtą sprendimą suderinti ar patikslinti valstybinės žemės sklypų vertes.

14. Kadastro duomenis, apie Nekilnojamojo turto registre įregistruotus valstybinės žemės sklypus ir jų naudotojus, sudarytas ar nutrauktas žemės nuomos sutartis žemės nuomos mokesčiui apskaičiuoti Savivaldybei teikia valstybės įmonė Registrų centras sutartyje nustatytu turiniu, forma ir terminais.

15. Kadastro duomenis apie Nekilnojamojo turto registre neįregistruotus valstybinės žemės sklypus ir jų vertes ar duomenis, reikalingus vertei apskaičiuoti, naudotojus, sudarytas ar nutrauktas žemės nuomos sutartis ir susitarimus dėl žemės nuomos teisių perleidimo einamųjų metų liepos 1 d. būklei ne vėliau kaip iki rugsėjo 1 d. teikia Nacionalinės žemės tarnybos prie Žemės ūkio ministerijos Rokiškio skyrius.

16. Nacionalinės žemės tarnybos prie Žemės ūkio ministerijos Rokiškio skyrius arba centralizuotai valdomo valstybės turto valdytojas per 10 darbo dienų nuo sprendimo priėmimo informuoja Savivaldybės administracijos direktorių ir nuomininką apie valstybinės žemės nuomininko pareigą mokėti valstybinės žemės nuomos mokesčio priedą.

17. Duomenys apie Nekilnojamojo turto registre neįregistruotų žemės sklypų vidutines rinkos vertes gaunami iš valstybės įmonės Registrų centro, naudojantis aplikacijų serverio (angl. Web service) paslaugomis pagal duomenų teikimo sutartį.

18. Fiziniams asmenims valstybinės žemės nuomos mokestį apskaičiuoja ir mokesčio deklaracijas parengia Mokesčio administratorius.

19. Juridiniai asmenys valstybinės žemės nuomos mokestį apskaičiuoja patys ir pateikia mokesčio deklaraciją (1 priedas) Mokesčio administratoriui iki spalio 15 dienos. Priimtos deklaracijos kopija, su deklaraciją priėmusio darbuotojo parašu grąžinama deklaraciją pateikusiam Mokesčio mokėtojui.

20. Juridiniams asmenims laiku nepateikus žemės nuomos mokesčio deklaracijos arba neteisingai apskaičiavus mokestį, žemės nuomos mokestį apskaičiuoja ir deklaraciją pateikia Mokesčio administratorius.

21. Valstybinės žemės nuomos mokesčio deklaracija gali būti tikslinama kai:

21.1 VĮ Registrų centras ir / arba Nacionalinės žemės tarnybos prie Žemės ūkio ministerijos Rokiškio skyrius patikslina informaciją reikalingą valstybinės žemės nuomos mokesčiui administruoti;

21.2 Mokesčių mokėtojas pateikia juridinę galią turinčius dokumentus, patikslinančius pirminėje deklaracijoje įrašytus duomenis;

21.3 Mokesčio administratoriui nustačius, kad deklaracijoje įrašyti neteisingi ar netikslūs duomenys.

22. Fizinių ir juridinių asmenų valstybinės žemės nuomos mokestis gali būti perskaičiuojamas, o deklaracijos patikslinamos už penkerius praėjusius kalendorinius metus, pradedant skaičiuoti nuo kalendorinių metų, buvusių prieš tuos metus, kuriais tikslinama.

23. Nustačius, kad buvo naudojamasi valstybine žeme ir nemokamas žemės nuomos mokestis, Mokesčio administratorius apskaičiuoja mokestį už ankstesnius mokestinius laikotarpius pagal Nacionalinės žemės tarnybos prie Žemės ūkio ministerijos Rokiškio skyriaus bei VĮ Registrų centro pateiktus duomenis, bet ne daugiau kaip už penkerius metus.

24. Valstybinės žemės nuomos mokestis už ankstesnius laikotarpius skaičiuojamas pagal tuo metu galiojusią žemės nuomos mokesčio administravimo tvarką.

25. Mirusiems mokesčio mokėtojams žemės nuomos mokesčio deklaracijos nėra formuojamos. Mirties faktas registruojamas gavus informaciją iš duomenis teikiančių asmenų ar mirusiojo artimųjų. Valstybinės žemės sklypo nuomininkui (naudotojui) mirus, nesumokėtą valstybinės žemės nuomos mokestį turi sumokėti palikimą priėmęs (-ę) įpėdinis (-iai). Palikimo atsiradimo laiku laikomas asmens mirties momentas.

26. Parengtas mokesčio deklaracijas, Mokesčio administratorius pateikia Bendrajam skyriui iki spalio 15 d., Bendrasis skyrius mokesčio deklaracijas išsiunčia iki spalio 25 d.

27. Mokesčio deklaracijos ir kiti dokumentai mokesčio mokėtojui siunčiami:

27.1. juridiniams asmenims – elektroninio paštu, viešoje erdvėje elektroninio pašto adreso neteikiantiems juridiniams asmenims – buveinės registracijos adresu, o juridinio asmens bankroto atveju – bankroto administratoriaus buveinės adresu arba prašyme nurodytu elektroninio pašto adresu.

27.2 fiziniams asmenims – pagal asmens prašymą elektroniniu paštu, kitais atvejais duomenų teikėjo nurodytu adresu, neregistruotu paštu, o korespondencijai grįžus, Gyventojų registre nurodytu adresu. Duomenų teikėjo nurodytas adresas tikslinamas gavus mokesčių mokėtojo prašymą.

28. Deklaracijos ir kiti dokumentai Mokesčio mokėtojui gali būti įteikiamos tiesiogiai klientų priimamąjame ir seniūnijose.

29. Mokesčio deklaracijos nesiunčiamos mokesčių mokėtojams, kurie yra atleisti nuo žemės nuomos mokesčio mokėjimo.

30. Mokesčio mokėtojams su mokesčio deklaracija kartu pateikiamas užpildytas mokėjimo kvitas.

**III SKYRIUS**

**ŽEMĖS NUOMOS MOKESČIO IR PRIEDO UŽ VALSTYBINĖS ŽEMĖS NUOMĄ IR NAUDOJIMĄ MOKĖJIMAS**

31. Valstybinės žemės nuomos mokestis mokamas:

31.1. jeigu žemės ūkio paskirties žemė suteikta naudotis ar išnuomota I metų pusmetį – už visus metus, o jeigu II metų pusmetį – nuo kitų kalendorinių metų;

31.2. jeigu žemės ūkio paskirties žemės naudojimas ar sutartis nutrauktas I metų pusmetį – mokestis už einamuosius metus nemokamas, o jeigu II metų pusmetį – mokamas už visus metus;

31.3. jeigu valstybinė žemė, kuri suteikta teisės aktų nustatyta tvarka arba kuria leista naudotis žemę administruojančių institucijų sprendimais, fizinio asmens įsigyta nuosavybėn antrąjį pusmetį – už visus metus, o jei pirmąjį pusmetį – mokestis nemokamas;

31.4. jeigu kitos paskirties valstybinė žemė naudojama, kai ji užstatyta asmenims nuosavybės teise priklausančiais pastatais ir statiniais, o valstybinės žemės nuomos sutartis nesudaryta, – nuo kito mėnesio po turto nuosavybėn įsigijimo dienos;

31.5. jeigu išduotas leidimas laikinai naudotis kitos paskirties valstybine žeme, - nuo kito mėnesio po leidimo išdavimo iki mėnesio (įskaitytinai), kada leidimas nutraukiamas;

31.6. jeigu dėl kitos paskirties valstybinės žemės sudaryta valstybinės žemės nuomos sutartis, - nuo kito mėnesio po sutarties sudarymo, pasibaigus kitos paskirties valstybinės žemės nuomos sutarties terminui arba sutartį nutraukus, žemės nuomos mokestis nemokamas nuo kito mėnesio po nuomos sutarties pasibaigimo (nutraukimo);

31.7. išsinuomojus sklypą aukciono būdu – nuo kito mėnesio po sutarties sudarymo. Pasibaigus aukciono būdu išnuomoto sklypo nuomos sutarties terminui arba sutartį nutraukus, žemės nuomos mokestis nemokamas nuo kito mėnesio po nuomos sutarties pasibaigimo (nutraukimo).

32. Priedas mokamas tokia pat tvarka kaip ir žemės nuomos mokestis. Žemės nuomos mokesčio priedas į savivaldybės biudžetą sumokamas kiekvienais metais iki pranešimo apie naujų statinių ar įrenginių statybos ir (ar) esamų statinių ar įrenginių rekonstravimo pradžią pateikimo dienos.

33. Mokesčio mokėtojas, subnuomojantis valstybinę žemę trečiajam asmeniui, valstybinės žemės nuomos mokestį moka 31-32 punktuose nustatyta tvarka.

34. Žemės nuomos mokestis ir priedas sumokamas į Savivaldybės surenkamąją žemės nuomos mokesčio sąskaitą pagal šiuos mokėjimo nurodymo rekvizitus:

34.1. gavėjas – Rokiškio rajono savivaldybės administracija;

34.2. gavėjo kodas – 188772248;

34.3. gavėjo bankas – Luminor Bank AS;

34.4. gavėjo sąskaita – LT424010051001798505;

34.5. įmokų kodai: juridinių asmenų nuompinigiai (mokestis) už valstybinės žemės nuomą / įmoka – 3121; juridinių asmenų delspinigiai už valstybinės žemės nuomą– 3123; juridinių asmenų mokamas priedas – 3122; fizinių asmenų nuompinigiai (mokestis) už valstybinės žemės nuomą / įmoka – 3111; fizinių asmenų delspinigiai už valstybinės žemės nuomą – 3113; fizinių asmenų mokamas priedas - 3112.

35. Žemės nuomos mokestį ir priedą iki einamųjų kalendorinių metų lapkričio 15 d. Mokesčio mokėtojai gali sumokėti pašte, bankuose, kredito unijose, UAB „Perlo paslaugos“ terminaluose, elektroniniu būdu.

36. Už įmokos priėmimo paslaugą moka Mokesčio mokėtojas pagal mokėjimo įstaigos nustatytus tarifus.

37. Žemės nuomos mokesčio ir priedo už valstybinę žemę sumokėjimo terminas, kai duomenys patikslinami praėjus nustatytam šio mokesčio terminui, yra 30 kalendorinių dienų, nuo duomenų apie nuomos mokesčio ir priedo už valstybinę žemę dydžio patikslinimo.

38. Žemės nuomos mokestis ir priedas laikomas sumokėtu, kai mokėjimo įstaigos perveda surinktas įmokas į surenkamąją žemės nuomos mokesčio sąskaitą.

39. Laiku nesumokėjus žemės nuomos mokesčio ar jo dalies, taip pat priedo ar jo dalies už kiekvieną uždelstą dieną skaičiuojami 0,03 proc. delspinigiai. Delspinigiai pradedami skaičiuoti kitą dieną po to, kai baigiasi žemės nuomos mokesčio ir priedo (jeigu jis mokamas) mokėjimo terminas, ir baigiami skaičiuoti įmokos patekimo į žemės nuomos mokesčio surenkamąją sąskaitą dieną (įskaitytinai) arba po 180 dienų. Jei Mokesčio mokėtojas paskelbtas bankrutuojančiu ar reorganizuojamu, delspinigiai skaičiuojami iki bankroto ar restruktūrizavimo bylos iškėlimo dienos.

40. Nustačius, kad delspinigiai priskaičiuoti neteisingai, Mokesčio administratorius atlieka taisymus valstybinės žemės nuomos mokesčio apskaitos dokumentuose, vadovaudamasis galiojančiais teisės aktais be atskiro administracijos direktoriaus ar savivaldybės tarybos sprendimo.

41. Nesumokėjus žemės nuomos mokesčio ir priedo (jeigu jis mokamas) per 3 mėn. po nustatyto mokėjimo termino pabaigos, Mokesčio administratorius parengia priminimą, dėl mokesčio prievolės vykdymo.

42. Nesumokėjus žemės nuomos mokesčio ir priedo (jeigu jis mokamas) per 6 mėn., Mokesčio administratorius paruošia antrąjį priminimą, dėl mokesčio prievolės vykdymo. Priminime nurodomas 30 kalendorinių dienų terminas, ir informuojama, kad, nesumokėjus skolos iki nustatyto termino, bus kreiptasi į teismą, dėl skolos išieškojimo.

43. Priminimai neformuojami ir nesiunčiami, kai įsiskolinimo suma mažesnė nei 10 Eur.

44. Priminimai siunčiami Aprašo 27 punkte nustatytu būdu. Jeigu siunčiama paštu - siunta siunčiama registruotu laišku.

45. Mokesčio administratorius iki liepos 1 d. informuoja Nacionalinės žemės tarnybos prie Žemės ūkio ministerijos Rokiškio skyrių apie nuomininkus, kurių mokestinė nepriemoka už valstybinės žemės nuomą yra didesnė nei 100 Eur ir siūlo nutraukti valstybinės žemės nuomos sutartis.

46. Mokesčio mokėtojas, negavęs ar neatsiėmęs valstybinės žemės nuomos mokesčio deklaracijos, neatleidžiamas nuo prievolės mokėti šį mokestį, priedą (jeigu jis mokamas) ir delspinigius.

**IV SKYRIUS**

**ŽEMĖS NUOMOS MOKESČIO IR PRIEDO APSKAITA**

47. Finansų skyrius Mokesčių administratoriui pateikia Savivaldybės surenkamosios žemės nuomos mokesčio sąskaitos išrašus PDF ir XML formatu.

48. AB Lietuvos paštas ir UAB „Perlo paslaugos“ teikia duomenis apie į Savivaldybės surenkamosios žemės nuomos mokesčio sąskaitą pervestus mokesčius, duomenų teikimo sutartyje nustatytu turiniu, forma ir terminais.

49. Mokesčių mokėtojų sumokėtos sumos pirmiausia skiriamos nesumokėto nuomos mokesčio delspinigiams dengti ir nesumokėtam nuomos mokesčiui dengti pradedant nuo anksčiausiai susidariusiųjų. Likusia suma dengiamas nuomos mokestis, kurio mokėjimo terminas nepasibaigęs. Išieškotos mokesčių mokėtojų skolos pirmiausia skiriamos atlyginti Savivaldybės administracijos turėtoms išlaidoms, antrąja eile – palūkanoms, trečiąja – netesyboms, ketvirtąja – pagrindinei prievolei įvykdyti. Savivaldybės administracijos naudai priteistos ir sumokėtos palūkanos pripažįstamos Savivaldybės administracijos finansinės ir investicinės veiklos pajamomis ir pervedamos į Savivaldybės iždą.

50. Įmoka, kurioje pateiktų duomenų nepakanka Mokesčio mokėtojo tapatybei nustatyti, įskaitoma į Neatpažintų įmokų sąskaitą. Neatpažinta įmoka priskiriama Mokesčio mokėtojui pateikus prašymą ir mokėjimą patvirtinančio dokumento kopiją.

51. Jei susidaro nuomos mokesčio permoka ir Mokesčio mokėtojas neprašo jos grąžinti, ji įskaitoma į artimiausio laikotarpio įmokas. Mokesčio mokėtojui pateikus prašymą, Mokesčio administratorius viza suderina permokos sumą ir prašymą perduoda vykdyti Finansų skyriui. Permoka grąžinama į Mokesčio mokėtojo prašyme nurodytą sąskaitą per 30 kalendorinių dienų.

52. Susidariusi žemės nuomos mokesčio permoka bei klaidingai sumokėtos įmokos raštu pateiktu Mokesčio mokėtojo prašymu gali būti grąžinamos, jeigu susidarė ne anksčiau kaip per einamuosius metus ir prieš juos einančius penkerius kalendorinius metus: juridiniams asmenims – į įmonės sąskaitą, fiziniams asmenims – į asmeninę sąskaitą.

53. Nuomos mokesčio permoka, kurios grąžinimui suėjo senaties terminas, nurašoma iš apskaitos dokumentų Savivaldybės tarybos sprendimu.

54. Mokesčio administratorius, atsižvelgdamas į tvarkos aprašo 21 punkte išdėstytas sąlygas ir FVAS automatinių funkcijų taikymo klaidas, atlieka taisymus valstybinės žemės nuomos mokesčio apskaitos dokumentuose, vadovaudamasis galiojančiais teisės aktais be atskiro administracijos direktoriaus ar savivaldybės tarybos sprendimo.

**V SKYRIUS**

**ŽEMĖS NUOMOS MOKESČIO LENGVATŲ TAIKYMAS**

55. Neapmokestinamuosius žemės sklypų dydžius bei asmenis, kuriems jie taikomi, nustato Savivaldybės taryba, turinti teisę mažinti žemės nuomos mokestį arba visai nuo jo atleisti.

56. Žemės nuomos mokesčio lengvata nustatytiems asmenims taikoma tik tada, kai asmuo įgyja teisę į lengvatą apmokestinamojo laikotarpio pradžioje, t. y. nuo einamųjų metų sausio 1 d.

57. Žemės nuomos mokesčio lengvata netaikoma, jei žemės sklypas nuomojamas aukciono būdu.

58. Atskiri fizinių ar juridinių asmenų prašymai dėl atleidimo nuo valstybinės žemės nuomos mokesčio nesvarstomi, išskyrus, kai teikiama paraiška Investicijų skatinimo Rokiškio rajono savivaldybėje tvarkos apraše nustatyta tvarka.

**VI SKYRIUS**

**ŽEMĖS NUOMOS MOKESČIO IR PRIEDO NEPRIEMOKOS IŠIEŠKOJIMAS**

59. Nesumokėjus žemės nuomos mokesčio, jo dalies, taip pat priedo ar jo dalies po dviejų priminimų išsiuntimo, žemės nuomos mokestis, priedas ar jų nepriemoka yra išieškoma įstatymų nustatyta tvarka.

60. Mokesčio administratorius perduoda Teisės ir personalo skyriui žemės nuomos mokesčio, jo dalies, taip pat priedo ar jo dalies skolininkų sąrašus, kurių bendra nepriemokos suma didesnė nei 50 Eur.

61. Nesumokėto nuomos mokesčio, priskaičiuotų delspinigių, priedo ir kitų mokesčių (jeigu yra) skolos (toliau – skola) išieškojimas atidedamas (sustabdomas), jei Mokesčio mokėtojas (toliau – skolininkas) kreipiasi į Savivaldybės administracijos direktorių su prašymu dėl atidėjimo ir pasirašo nustatytos formos Nuomos mokesčio už valstybinę žemę skolos sumokėjimo sutartį (toliau – Skolos sutartis) (2 priedas). Skola gali būti išdėstoma ne ilgesniam, nei du mokestiniai laikotarpiai terminui.

62. Žemės nuomos mokesčio ir priedo nepriemokų išieškojimui taikomas Lietuvos Respublikos civiliniame kodekse nustatytas ieškinio senaties terminas, kuris pradedamas skaičiuoti kitą dieną po termino nuomos mokesčiui sumokėti pabaigos.

**VII SKYRIUS**

**MOKESTINĖS NEPRIEMOKOS PRIPAŽINIMAS BEVILTIŠKA BEI PASIBAIGUSIA**

63. Beviltiška pripažįstama mokėtojo mokestinė nepriemoka, kurios neįmanoma išieškoti dėl objektyvių priežasčių, arba kurią priverstinai išieškoti netikslinga socialiniu ir (arba) ekonominiu požiūriu, kai:

63.1. Mokesčio mokėtojas (fizinis asmuo) yra miręs arba paskelbtas mirusiu ir nėra informacijos apie palikimą priėmusius asmenis;

63.2. Mokesčio mokėtojas (juridinis asmuo) yra likviduotas arba bankrutavęs;

63.3. Mokesčio mokėtojo skolos išieškojimo metu teismui nepavyksta įteikti procesinių dokumentų;

63.4. sueina bendrasis ieškinio senaties terminas.

63.5. kai išieškojimo išlaidos didesnės už mokestinę nepriemoką;

63.6. Jeigu vykdant priverstinį išieškojimą nerandama asmens turto ir (ar) lėšų, iš kurių gali būti priverstinai išieškota žemės nuomos mokesčio nepriemoka ar jos dalis bei oriedas ar jo dalis pripažįstama beviltiška, kai antstolis Savivaldybės administracijai grąžina Savivaldybės administracijos pateiktą teismo sprendimą dėl skolos priteisimo su žyma, kad išieškojimas negalimas.

64. Kai Mokesčio mokėtojo mokestinė nepriemoka pripažįstama beviltiška bei pasibaigusia, beviltiška nepriemoka taip pat pripažįstami ir su mokesčio nesumokėjimu (ar sumokėjimu ne laiku) susiję delspinigiai.

65. Mokesčio mokėtojo mokestinės nepriemokos, pripažintos beviltiškomis, pasibaigia ir nurašomos iš apskaitos dokumentų, kai Savivaldybės taryba priima sprendimą nurašyti mokestinę nepriemoką.

**VIII SKYRIUS**

**BAIGIAMOSIOS NUOSTATOS**

66. Mokesčio mokėtojai gali kreiptis į administracijos direktorių dėl pažymų apie atsiskaitymą už valstybinės žemės nuomą ir priedą išdavimo, pateikdami prašymą.

67. Šis Aprašas gali būti keičiamas Savivaldybės tarybos sprendimu.

68. Savivaldybės taryba kontroliuoja, kaip vykdoma valstybinės žemės nuomos sutarties, sudarytos kito valstybinės žemės nuomotojo, sąlyga dėl žemės nuomos mokesčio, žemės nuomos mokesčio priedo mokėjimo, o nustačiusi pažeidimų – reikalauja juos pašalinti arba kreipiasi į nuomotoją dėl sutarties nutraukimo inicijavimo ir įstatymų nustatyta tvarka kreipiasi, kad būtų atlyginti nuostoliai.

69. Šiame Apraše neaptarti klausimai dėl valstybinės žemės nuomos mokesčio administravimo sprendžiami vadovaujantis Lietuvos Respublikos civiliniu kodeksu, kitais įstatymais, Vyriausybės nutarimais.

70. Asmens duomenys, reikalingi žemės nuomos mokesčio ir priedo administravimui, tvarkomi vadovaujantis Europos Parlamento ir Tarybos reglamentu 2016/679 ir Lietuvos Respublikos asmens duomenų teisinės apsaugos įstatymu. 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymo ir kitais teisės aktais, reglamentuojančiais asmens duomenų tvarkymą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Valstybinės žemės nuomos mokesčio ir priedo už valstybinės žemės nuomą ir naudojimą administravimo tvarkos aprašo 1 priedas

|  |
| --- |
| **Gauta**: Rokiškio rajono savivaldybės administracija  **Deklaraciją priėmė:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  pareigos, vardas, pavardė  Data \_\_\_\_\_\_\_\_\_\_\_\_\_\_\_\_\_\_\_ Parašas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |  |
| --- | --- |
| **DEKLARACIJA** | |
| Žemės nuomos mokestis | |
|  |  |
| Įmokos kodas | 3121 |
| Apmokestinamas laikotarpis | |
| nuo | iki |
|  |  |

|  |
| --- |
| Mokesčių mokėtojas |
| Adresas, tel. |
| Įmonės kodas |

**Mokesčio apskaičiavimas**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Sklypo nuomos dokumento Nr.  ir / ar  sklypo Nr. | Sklypo adresas | Bendrasis  plotas (ha) | Mokėtojo sklypo  (dalies) vertė | Netaikoma  lengvata  (plotas, ha) | Apmokestintos  sklypo dalies  vertė | Žemės nuomos mokesčio  tarifas | Mokesčio  mažinimo  koef. | Pradžia/  pabaiga | Mokesčio  suma |
| 1 | 2 | 3 | 4 | 5 | 6 | 7 | 8 | 9 | 10 |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

|  |  |  |
| --- | --- | --- |
| 1. | Apskaičiuota valstybinės žemės nuomos mokesčio suma |  |
| **Mokesčio permoka / nepriemoka, delspinigiai** | | |
| 2. | Mokesčio permokos suma |  |
| 3. | Mokesčio nepriemokos suma |  |
| 4. | Delspinigių suma |  |
| **5.** | **Iš viso mokėti** |  |

|  |
| --- |
| Vadovas  **. . . . . . . . . . . . . . . . . . . . . . . . . . . . . . . . . . . . . . . . . . .** |
| (vardas, pavardė) (parašas) |
|  |
| Buhalteris **. . . . . . . . . . . . . . . . . . . . . . . . . . . . . . . . . . . . . .. . . . . .** |
| (vardas, pavardė) (parašas) |

**Pastabos:**

|  |
| --- |
| 1. Gavėjas: Rokiškio rajono savivaldybės administracija, kodas 188772248  2. Gavėjo banko kodas 40100, sąskaitos Nr. LT424010051001798505, Luminor Bank AS.  3. Valstybinės žemės nuomos mokesčio deklaracija pateikiama Turto valdymo ir ūkio skyriui, el. p. [v.vanagiene@post.rokiskis.lt](mailto:v.vanagiene@post.rokiskis.lt) arba Respublikos g. 94, Rokiškis.  4. Sumokėti iki lapkričio 15 d. Laiku nesumokėjus mokesčių, už kiekvieną pavėluotą dieną priskaičiuojami delspinigiai. |

Valstybinės žemės nuomos mokesčio ir priedo už valstybinės žemės nuomą ir naudojimą administravimo tvarkos aprašo 2 priedas

**(Pavyzdinė sutarties forma)**

**NUOMOS MOKESČIO UŽ VALSTYBINĘ ŽEMĘ SKOLOS SUMOKĖJIMO SUTARTIS**

20...... m................................d. Nr. DS-.......

Rokiškis

Rokiškio rajono savivaldybės administracija (toliau – Savivaldybės administracija), atstovaujama direktoriaus ......................................., ir nuomos mokesčio už valstybinę žemę mokėtojas ...................................... (toliau – Mokesčio mokėtojas), abu kartu vadinami šalimis, vadovaudamiesi Žemės nuomos mokesčio ir priedo už valstybinės žemės nuomą ir naudojimą apskaičiavimo, mokėjimo ir apskaitos tvarkos aprašu (toliau – Aprašas), patvirtintu Rokiškio rajono savivaldybės tarybos 2022 m. rugsėjo 30 d. sprendimu Nr. TS-\_\_ „Dėl valstybinės žemės nuomos mokesčio ir priedo už valstybinės žemės nuomą ir naudojimą administravimo tvarkos aprašo patvirtinimo“, ir atsižvelgdami į tai, kad:

Mokesčio mokėtojas ..................... (data) sudarė valstybinės žemės nuomos sutartį Nr. .............. dėl .......... ha valstybinės žemės sklypo, esančio ...................................., nuomos *arba*

Mokesčio mokėtojas naudojasi .......... ha valstybinės žemės sklypu, esančiu ....................................;

Mokesčio mokėtojas nesumokėjo Savivaldybės administracijai ........... Eur skolos, kurią sudaro ............... Eur nesumokėtas nuomos mokestis už valstybinę žemę, ........... Eur priskaičiuoti ir nesumokėti delspinigiai, .......... Eur valstybinės žemės nuomos mokesčio priedas;

Mokesčio mokėtojas prašo susidariusią skolą leisti sumokėti dalimis per ....... mėn. nuo Nuomos mokesčio už valstybinę žemę skolos sumokėjimosutarties (toliau – Skolos sutartis) sudarymo dienos pagal sudarytą skolos mokėjimo grafiką,

sudarėme Skolos sutartį.

**I SKYRIUS**

**SUTARTIES DALYKAS**

1. Skolos ................ Eur mokėjimo grafikas:

1.1. iki 20...... m. sausio ...... ... d. mokėtina suma .............Eur;

…;

…;

…;

1.x. iki 20...... m. rugsėjo ........ d. mokėtina suma ...............Eur.

**II SKYRIUS**

**SUTARTIES ŠALIŲ ĮSIPAREIGOJIMAI**

2. Mokesčio mokėtojas įsipareigoja:

2.1. Skolos sutarties 1 punkte nurodytą skolą mokėti pagal Skolos sutarties 1 punkte nurodytą grafiką, pervedant į nurodytą sąskaitą (Rokiškio rajono savivaldybės administracija, kodas 188772248, atsiskaitomosios sąskaitos Nr.LT424010051001798505, Luminor bank AS, įmokos kodas – \_\_\_\_\_\_\_, mokėtojo kodas – \_\_\_\_\_\_\_\_\_\_\_\_\_\_\_\_\_\_\_\_\_);

2.2. mokėti einamuosius mokėjimus už valstybinės žemės nuomą, nepriklausomai nuo Skolos sutarties 1 punkte nurodyto skolos mokėjimo grafiko;

2.3. pakeitus fiziniam asmeniui gyvenamosios vietos adresą, juridinio asmens pavadinimą, registracijos adresą ar kitus duomenis, kurie gali apsunkinti Skolos sutarties įvykdymą, per 5 darbo dienas apie tai informuoti Savivaldybės administraciją.

3. Savivaldybės administracija įsipareigoja:

3.1. nepradėti skolos išieškojimo arba jį sustabdyti Lietuvos Respublikos teisės aktų nustatyta tvarka nuo šios sutarties pasirašymo;

3.2. atsiskaitant pagal Skolos sutartį, įmokėtas įmokas įskaityti pagal Aprašo nuostatas;

3.3. kontroliuoti, kaip Mokesčio mokėtojas vykdo sutartinius įsipareigojimus.

**III SKYRIUS**

**ŠALIŲ ATSAKOMYBĖ IR GINČŲ NAGRINĖJIMO TVARKA**

4. Už sutartinių įsipareigojimų nevykdymą arba netinkamą vykdymą Skolos sutarties šalys atsako Lietuvos Respublikos teisės aktų nustatyta tvarka.

5. Mokesčio mokėtojui neįvykdžius Skolos sutarties sąlygų, likusi nesumokėta skolos dalis pagal Skolos sutartį išieškoma Lietuvos Respublikos teisės aktų nustatyta tvarka.

6. Skolos sutarties šalių ginčai, susiję su Skolos sutartimi, sprendžiami Lietuvos Respublikos teisės aktų nustatyta tvarka.

**IV SKYRIUS**

**SUTARTIES GALIOJIMAS, PAKEITIMAS, NUTRAUKIMAS**

7.Skolos sutartis įsigalioja nuo jos pasirašymo dienos (pasirašymo diena laikoma data, kai Skolos sutartį pasirašė paskutinė Skolos sutarties šalis) ir galioja iki visiško skolos sumokėjimo dienos.

8. Mokesčio mokėtojui nesumokėjus laiku skolos dalies, nurodytos Skolos sutarties 1 punkte, Savivaldybės administracija be papildomo įspėjimo inicijuoja skolos išieškojimo procedūras Apraše nustatyta tvarka.

9. Skolos sutartis gali būti nutraukiama šalių susitarimu.

10. Skolos sutartis laikoma įvykdyta, jei mokesčio mokėtojas sumoka visą skolą, nurodytą Skolos sutarties 1 punkte.

11. Skolos sutartis gali būti keičiama arba papildoma šalių susitarimu. Visi Skolos sutarties pakeitimai ir papildymai yra neatsiejama Skolos sutarties dalis.

12. Skolos sutartis sudaroma 2 egzemplioriais, turinčiais vienodą juridinę galią, po vieną egzempliorių kiekvienai Skolos sutarties šaliai.

**V SKYRIUS**

**SUTARTIES ŠALIŲ REKVIZITAI IR PARAŠAI**

|  |  |
| --- | --- |
| Savivaldybės administracija | Mokesčio mokėtojas |
| Rokiškio rajono savivaldybės administracija, |  |
| kodas 188772248 |  |
| Respublikos g. 94, Rokiškis |  |
| Tel. (8 458) 71 429 |  |
| El. p. savivaldybe@post.rokiskis.lt |  |
| A. s. LT424010051001798505  Luminor Bank AS, kodas 40100 |  |
| Savivaldybės administracijos direktorius |  |
| *(vardas, pavardė)* |  |
| *(parašas)* |  |

Rokiškio rajono savivaldybės tarybai

**SPRENDIMO PROJEKTO „DĖL VALSTYBINĖS ŽEMĖS NUOMOS MOKESČIO IR PRIEDO UŽ VALSTYBINĖS ŽEMĖS NUOMĄ IR NAUDOJIMĄ ADMINISTRAVIMO TVARKOS APRAŠO PATVIRTINIMO“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Patvirtinti Valstybinės žemės nuomos mokesčio ir priedo už valstybinės žemės nuomą ir naudojimą administravimo tvarkos aprašą.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymo 16 straipsnio 2 dalies 36 punktas, 18 straipsnio 1 dalis, Lietuvos Respublikos žemės reformos įstatymo 22 straipsnio 2 dalis, Lietuvos Respublikos Vyriausybės 1999 m. kovo 9 d. nutarimas Nr. 260 „Dėl naudojamų kitos paskirties valstybinės žemės sklypų pardavimo ir nuomos“, Lietuvos Respublikos Vyriausybės 2002 m. lapkričio 19 d. nutarimas Nr. 1798 „Dėl nuomos mokesčio ir žemės nuomos mokesčio priedo už valstybinę žemę“, Lietuvos Respublikos Vyriausybės 2003 m. lapkričio 10 d. nutarimas Nr. 1387 „Dėl žemės nuomos mokesčio už valstybinę žemę sklypų naudojimo“, Lietuvos Respublikos Vyriausybės 1999 m. vasario 24 d. nutarimas Nr. 205 „Dėl žemės įvertinimo tvarkos“ **Sprendimo projekto esmė.**

Parengtas ir teikiamas Savivaldybės tarybai svarstyti Valstybinės žemės nuomos mokesčio ir priedo už valstybinės žemės nuomą ir naudojimą administravimo tvarkos aprašo projektas. Nuomos mokesčio už valstybinę žemę administravimo tvarkos aprašas buvo patvirtintas 2018 m. birželio 29 d. Rokiškio rajono tarybos sprendimu Nr. TS-172 ir papildytas 2019 m. balandžio 26 d. sprendimu Nr. TS-97.

LR Žemės įstatymo bei Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio už valstybinę žemę“ pakeitimuose nustatyta, kad Valstybinės žemės sklypų, dėl kurių sprendimai pakeisti pagrindinę žemės naudojimo paskirtį ir (ar) būdą nuomininkai per 2 metus turi pradėti naujų statinių ar įrenginių statybą ir (ar) esamų statinių ar įrenginių rekonstravimą. Valstybinės žemės sklypo nuomininkui nepradėjus valstybinės žemės sklype pagal pakeistą pagrindinę žemės naudojimo paskirtį ir (ar) būdą naujų statinių ar įrenginių statybos ir (ar) esamų statinių ar įrenginių rekonstravimo ir valstybinės žemės nuomotojui nustačius, kad valstybinės žemės sklype yra eksploatuojami esami statiniai ar įrenginiai ir vykdoma veikla pagal iki sprendimo pakeisti pagrindinę žemės naudojimo paskirtį ir (ar) būdą priėmimo nustatytus pagrindinę žemės naudojimo paskirtį ir (ar) būdą, valstybinės žemės sklypo nuomininkas privalo sumokėti žemės nuomos mokesčio priedą, lygų 5 procentams valstybinės žemės sklypo ar jo dalies, kurių pagrindinė žemės naudojimo paskirtis ir (ar) būdas pakeisti, vidutinės rinkos vertės, apskaičiuotos po pagrindinės žemės naudojimo paskirties ir (ar) būdo pakeitimo atliekant vertinimą masiniu būdu Vyriausybės nustatyta tvarka.

Atsižvelgiant į teisės aktų pakeitimus, būtina koreguoti valstybinės žemės nuomos mokesčio administravimo tvarkos aprašą apibrėžiant ir žemės nuomos mokesčio priedo administravimą.

Taip pat siūloma tvarkos apraše nustatyti, kad Nesumokėto nuomos mokesčio, priskaičiuotų delspinigių, priedo ir kitų mokesčių (jeigu yra) skolos (toliau – skola) išieškojimas atidedamas (sustabdomas), jei Mokesčio mokėtojas (toliau – skolininkas) kreipiasi į Savivaldybės administracijos direktorių su prašymu dėl atidėjimo ir pasirašo nustatytos formos Nuomos mokesčio už valstybinę žemę skolos sumokėjimo sutartį (tvarkos aprašo 2 priedas). Skola galėtų būti išdėstoma ne ilgesniam, nei du mokestiniai laikotarpiai terminui.

**Laukiami rezultatai.** Šis tvarkos aprašas leis efektyviau standartizuotai administruoti valstybinės žemės nuomos mokestį, išvengti ginčų, dėl šiuo metu neapibrėžtų valstybinės žemės nuomos mokesčio administravimo procedūrų ir užtikrins priimamų mokesčio administratoriaus sprendimų teisėtumą.

**Finansavimo šaltiniai ir lėšų poreikis**.

Sprendimo įgyvendinimui savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė